Sipulitie

**Sipulitie** oli salatussa Tor-verkossa toiminut suomen- ja englanninkielinen huumausaineiden kauppapaikka. Sivustolla myytiin anonyymisti huumausaineita, huumaavia lääkeitä ja dopingaineita. Sipulitie avattiin helmikuussa 2023, ja Tulli sulki sen syyskuussa 2024 yhteistyössä Ruotsin poliisin kanssa. Sivustolla oli parhaimmillaan yli 17 000 rekisteröityä käyttäjätiliä, joista myyjiä oli yli 150. Ylläpitäjän mukaan Sipulitien liikevaihto oli 1,3 miljoonaa euroa.

Tullin mukaan sama henkilö on pyörittänyt useita huumausaineiden myyntiin tarkoitettuja sivustoja Tor-verkossa: Sipulitien edeltäjää Sipulimarketia (2019–2020), chat-pohjaista Tsätti-sivustoa (2022–2024) ja Sipulitietä. Tullin valvontajohtaja Hannu Sinkkonen totesi helmikuussa 2025 Sipulitien sulkemisen jälkeen, ettei salatussa Tor-verkossa ole ollut toimivaa suomenkielistä huumausainemarkettia.

## Tausta

Sipulitien edeltäjä Sipulimarket aloitti toimintansa huhtikuussa 2019, ja sen liikevaihdon arvioidaan olleen yli kaksi miljoonaa euroa. Tulli sulki Sipulimarketin joulukuussa 2020 yhteistyössä Puolan viranomaisten kanssa, mutta ylläpitäjää ei tuolloin onnistuttu jäljittämään.

Sipulimarketin sulkemisen jälkeen sama henkilö avasi vuonna 2022 Tsätti-nimisen chat-pohjaisen huumausaineiden myyntisivuston. Hän alkoi suunnitella uutta kauppapaikkaa joulukuussa 2022 oltuaan tyytymätön toisen Tor-verkon kauppapaikan, Piilopuodin, kehitykseen. Sipulitie avattiin helmikuussa 2023. Tulli sulki molemmat sivustot syyskuussa 2024.

## Toiminta

Sipulitie oli toteutettu Laravel-ohjelmistokehyksellä. Sivustolla myytiin huumausaineita, huumaavia lääkkeitä ja doping-aineita. Fentanyylin ja yhtä vaarallisiksi katsottujen aineiden sekä aseiden myynti oli kielletty. Maksu hoidettiin Bitcoin- ja Monero-kryptovaluutoilla. Huumausaineet toimitettiin ostajille joko postitse tai viemällä ne ennalta sovittuun paikkaan, kuten maastokätköön.

Ylläpitäjä väitti vuonna 2024 Aarno Malinin haastattelussa, että sivusto salasi ostajien osoitetiedot PGP-salauksella ja poisti viestit sekä tilaustiedot automaattisesti kahden viikon kuluttua. Tullin takavarikon myötä kävi ilmi, että tämä ei pitänyt paikkaansa.

Ylläpitäjä rekrytoi sivustolta huumekauppiaita avukseen asiakaspalvelijoiksi ja maksoi heille palkkaa. Asiakaspalvelijoita oli yhteensä viisi, pääosin miehiä Uudeltamaalta.

## Sulkeminen

Tulli sulki Sipulitien ja Tsätti-sivuston syyskuussa 2024 ja tiedotti asiasta 15. lokakuuta 2024. Tulli takavarikoi sivuston palvelimet yhteistyössä Ruotsin poliisin kanssa ja kopioi niiden sisällön. Palvelimesta laadittu raportti käsitti 518 sivua. Vastoin ylläpitäjän väitteitä sivuston tiedot oli tallennettu palvelimille pääosin salaamattomina eikä vanhoja tietoja ollut poistettu. Takavarikoidusta materiaalista saatiin haltuun muun muassa käyttäjien välistä viestiliikennettä, maksuliikennetietoja ja käyttäjien yhteystietoja.

Tulli teki esitutkinnan aikana yhteistyötä Ruotsin poliisin, Europolin ja Suomen eri poliisiyksiköiden kanssa.

## Esitutkinta

Takavarikoidun materiaalin avulla Tulli tunnisti kymmeniä Sipulitiellä toimineita huumausaineiden myyjiä ja ostajia. Tullin valvontajohtaja kertoi helmikuussa 2025, että epäiltyjä tunnistetaan koko ajan lisää ja tapauksia päätyy käräjäoikeuksiin eri puolilla Suomea.

### Ylläpitäjä

Sivustojen ylläpitäjän henkilöllisyys selvitettiin esitutkinnassa. Tullin mukaan päätekijä on itäsuomalainen mies, jota epäillään kolmesta törkeästä huumausainerikoksesta Sipulimarketin, Sipulitien ja Tsätin ylläpitoon liittyen. Kotietsinnässä takavarikoitiin tietoteknisiä laitteita ja kryptovaluuttaa noin 150 000 euron arvosta. Tullin mukaan koko rikoskokonaisuudesta on jäljitetty rikoshyötyä lähes miljoonan euron arvosta. Ylläpitäjän omaisuudesta on vaadittu vakuustakavarikkoon yli puoli miljoonaa euroa.

Rikosasia siirrettiin keväällä 2025 syyteharkintaan Länsi-Suomen syyttäjäalueelle, ja se tullaan käsittelemään Pohjois-Karjalan käräjäoikeudessa.

### Myyjät

Länsi-Uudenmaan poliisi selvitti maaliskuussa 2025 kahden Sipulitiellä aktiivisesti toimineen nimimerkin käyttäjät. Molemmat nimimerkit myivät huumeita myös kansainvälisellä Archetyp-sivustolla. Esitutkinnan aikana vangittuna oli kuusi henkilöä, joista kolme oli edelleen tutkintavankeudessa.

Nimimerkillä "Länkkäri" toimi yksi henkilö, joka aloitti huumekaupan Sipulitiellä heinäkuussa 2023. Esitutkinnan perusteella Länkkäri ehti myydä tai pitää hallussaan yli kolmea kiloa amfetamiinia, yli 4 400 Subutex-tablettia, yli 200 grammaa kokaiinia sekä muita huumaus- ja lääkeaineita. Poliisin arvion mukaan Länkkärin rikoshyöty oli yli 210 000 euroa. Poliisi takavarikoi Länkkärin kryptovaluuttalompakosta yli 16 000 euron arvosta Monero-kryptovaluuttaa. Länkkäri jäi kiinni syksyllä 2024, kun hänen lähettämänsä paketti hajosi postissa ja sen sisältö paljastui. Poliisi selvitti lähetyspaikan ja tunnisti Länkkärin valvontakamerakuvista. Itä-Uudenmaan käräjäoikeus tuomitsi Länkkärin toukokuussa 2025 viideksi vuodeksi vankeuteen ja menettämään valtiolle rikoshyötynä noin 200 000 euroa. Länkkäri valitti tuomiostaan hovioikeuteen.

Nimimerkkiä "Salemarket" käytti viiden henkilön ryhmä, joka aloitti Sipulitiellä joulukuussa 2023. Salemarket ehti myydä tai pitää hallussaan muun muassa yli 2,8 kiloa amfetamiinia, yli puolitoista kiloa ketamiinia ja yli 1 500 Subutex-tablettia sekä tehdä pelkästään Sipulitiellä yli 1 200 kauppaa. Lisäksi poliisi takavarikoi Salemarket-ryhmän jäseniltä muun muassa yli kaksi kiloa amfetamiinia, yli 4 700 LSD-lappua, yli tuhat Subutex-tablettia, yli tuhat ekstaasitablettia ja yli kilon MDMA:ta. Tulli pysäytti kaksi Salemarketin ulkomailta tilaamaa lähetystä, jotka sisälsivät yli 10 000 bromatsolaamitablettia, lähes kolme kiloa ketamiinia ja Oxycontin-lääkettä. Poliisin arvion mukaan Salemarketin rikoshyöty oli yli 257 000 euroa. Poliisi takavarikoi ryhmältä yli 21 000 euroa käteistä ja jäädytti lisäksi lähes 100 000 euroa vakuustakavarikon kautta. Salemarket-ryhmä jäi kiinni, kun Tulli pysäytti ulkomailta tilattuja huumelähetyksiä, joihin oli liitetty päätekijän puhelinnumero.

Poliisin mukaan Salemarketin toiminta oli ammattimaista ja järjestäytynyttä: pääepäilty hankki huumausaineita ulkomailta ja maksoi palkkaa kanssaepäillyille, joilla jokaisella oli oma roolinsa organisaatiossa. Toimintaa varten oli vuokrattu erillinen varastotila, jossa huumeita jaettiin myyntipakkauksiin. Itä-Uudenmaan käräjäoikeus tuomitsi Salemarket-ryhmän päätekijän yhdeksän vuoden vankeusrangaistukseen ja menettämään valtiolle 180 000 euroa. Muut ryhmän jäsenet saivat lievempiä tuomioita. Yhtä lukuun ottamatta kaikki tuomitut valittivat tuomioistaan.

Tutkinnanjohtaja, rikoskomisario Tuomas Kuure totesi, että salattujen myyntialustojen kautta myös alaikäiset ovat pystyneet tilaamaan huumeita suoraan haluamaansa osoitteeseen.

## Katso myös

* Sipulimarket (2019–2020)
* Silkkitie (kauppapaikka) (2013–2019)
* Sipulikanava (2014–2017)
* Douppikauppa (2014–2016)
* Thorlauta (2010-2013)
* Tor-verkko

## Lähteet